CELEX: 32020D1688
Language: el
Date: 2020-09-25 00:00:00
Title: Απόφαση (ΕΕ) 2020/1688 της Ευρωπαϊκής Κεντρικής Τράπεζας της 25ης Σεπτεμβρίου 2020 που τροποποιεί την απόφαση (ΕΕ) 2020/187 σχετικά με την εφαρμογή του τρίτου προγράμματος αγοράς καλυμμένων ομολογιών (ΕΚΤ/2020/48)

13.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 379/58
               
            
         ΑΠΟΦΑΣΗ (ΕΕ) 2020/1688 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 25ης Σεπτεμβρίου 2020
         που τροποποιεί την απόφαση (ΕΕ) 2020/187 σχετικά με την εφαρμογή του τρίτου προγράμματος αγοράς καλυμμένων ομολογιών (ΕΚΤ/2020/48)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερο εδάφιο, σε συνδυασμό με το άρθρο 3.1 πρώτη περίπτωση και το άρθρο 18.1,
         Εκτιμώντας τα ακόλουθα:
         
                     (1)
                  
                  
                     Η απόφαση ΕΚΤ/2014/40 της Ευρωπαϊκής Κεντρικής Τράπεζας (1), με την οποία θεσπίστηκε το τρίτο πρόγραμμα αγοράς καλυμμένων ομολογιών (CBPP3), αναδιατυπώθηκε με την απόφαση (ΕΕ) 2020/187 της Ευρωπαϊκής Κεντρικής Τράπεζας (ΕΚΤ/2020/8) (2). Το πρόγραμμα CBPP3, παράλληλα με το πρόγραμμα αγοράς τιτλοποιημένων απαιτήσεων, το πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές και το πρόγραμμα αγοράς ομολόγων του επιχειρηματικού τομέα, αποτελεί μέρος του διευρυμένου προγράμματος αγοράς στοιχείων του ενεργητικού (APP) της Ευρωπαϊκής Κεντρικής Τράπεζας (ΕΚΤ). Σκοπός του προγράμματος APP είναι να ενισχύσει τη μετάδοση της νομισματικής πολιτικής, να βελτιώσει τη χορήγηση πιστώσεων στην οικονομία της ζώνης του ευρώ, να χαλαρώσει τους όρους δανεισμού για τα νοικοκυριά και τις επιχειρήσεις και να συμβάλει στην επάνοδο της πορείας του πληθωρισμού σε επίπεδα κάτω, αλλά πλησίον του 2 % μεσοπρόθεσμα, ακολούθως προς τον πρωταρχικό στόχο της ΕΚΤ για διατήρηση της σταθερότητας των τιμών.
                  
               
                     (2)
                  
                  
                     Στις 5 Μαρτίου 2020 το διοικητικό συμβούλιο αποφάσισε καταρχήν να περιορίζεται αυτόματα η πρόσβαση επιλέξιμων αντισυμβαλλόμενων στις πράξεις νομισματικής πολιτικής του Ευρωσυστήματος όταν συντρέχουν προκαθορισμένες περιστάσεις. Συνακόλουθα, αποφάσισε επίσης ότι εφόσον και για όσο χρόνο ισχύει ο αυτόματος αυτός περιορισμός, αναστολή ή αποκλεισμός της πρόσβασης αντισυμβαλλόμενου στις ως άνω πράξεις βάσει της κατευθυντήριας γραμμής (ΕΕ) 2015/510 της Ευρωπαϊκής Κεντρικής Τράπεζας (ΕΚΤ/2014/60) (3), θα πρέπει να ισχύει αυτόματα και αντίστοιχη εξαίρεση των καλυμμένων ομολογιών που αυτός εκδίδει από αγορές στο πλαίσιο του προγράμματος CBPP3. Το διοικητικό συμβούλιο αποφάσισε περαιτέρω ότι οι τροποποιήσεις που θα αποτυπώσουν τις άνω αποφάσεις του θα πρέπει να εφαρμοστούν από την ημερομηνία έναρξης της εφαρμογής της ετήσιας τροποποίησης της κατευθυντήριας γραμμής (ΕΕ) 2015/510 (ΕΚΤ/2014/60).
                  
               
                     (3)
                  
                  
                     Για τους λόγους αυτούς η απόφαση (ΕΕ) 2020/187 (ΕΚΤ/2020/8) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποίηση
            Η απόφαση (ΕΕ) 2020/187 (ΕΚΤ/2020/8) τροποποιείται ως εξής:
            στο άρθρο 3 παράγραφος 3 το στοιχείο δ) αντικαθίσταται από το ακόλουθο κείμενο:
            
                        «δ)
                     
                     
                        Καλυμμένες ομολογίες που εκδίδονται από πιστωτικά ιδρύματα, των οποίων η πρόσβαση σε πράξεις νομισματικής πολιτικής του Ευρωσυστήματος έχει περιοριστεί, ανασταλεί ή αποκλειστεί βάσει της κατευθυντήριας γραμμής (ΕΕ) 2015/510 (ΕΚΤ/2014/60), εξαιρούνται αυτόματα από αγορές στο πλαίσιο του προγράμματος CBPP3 καθ’ όλη τη διάρκεια του περιορισμού, της αναστολής ή του αποκλεισμού. Κατά παρέκκλιση από την πρώτη πρόταση του παρόντος στοιχείου δ), το διοικητικό συμβούλιο διατηρεί την εξουσία του, κατόπιν αξιολόγησης διενεργούμενης κατά περίπτωση, να επαναξιολογεί και, εφόσον κρίνει σκόπιμο, να ανακαλεί την εξαίρεση καλυμμένων ομολογιών που εκδίδονται από πιστωτικό ίδρυμα, του οποίου η πρόσβαση σε πράξεις νομισματικής πολιτικής του Ευρωσυστήματος έχει περιοριστεί, ανασταλεί ή αποκλειστεί βάσει της κατευθυντήριας γραμμής (ΕΕ) 2015/510 (ΕΚΤ/2014/60).».
                     
                  
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Φρανκφούρτη, 25 Σεπτεμβρίου 2020.
            
               
                  Για το διοικητικό συμβούλιο της ΕΚΤ
               
               
                  H Πρόεδρος της ΕΚΤ
               
               Christine LAGARDE
            
         
         
            (1)  Απόφαση ΕΚΤ/2014/40 της Ευρωπαϊκής Κεντρικής Τράπεζας, της 15ης Οκτωβρίου 2014, σχετικά με την εφαρμογή του τρίτου προγράμματος αγοράς καλυμμένων ομολογιών (ΕΕ L 335 της 22.11.2014, σ. 22).
         
            (2)  Απόφαση (ΕΕ) 2020/187 της Ευρωπαϊκής Κεντρικής Τράπεζας, της 3ης Φεβρουαρίου 2020, σχετικά με την εφαρμογή του τρίτου προγράμματος αγοράς καλυμμένων ομολογιών (ΕΚΤ/2020/8) (ΕΕ L 39 της 12.2.2020, σ. 6).
         
            (3)  Κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (κατευθυντήρια γραμμή γενικής τεκμηρίωσης) (ΕΚΤ/2014/60) (ΕΕ L 91 της 2.4.2015, σ. 3).